Nurlanish olishning individual dozalarini nazorat qilish va hisobga olish yagona davlat tizimi toʻgʻrisida
(resolution, 2021-09-29)

Vazirlar Mahkamasining “2018 — 2021-yillarda kimyoviy, biologik, radiatsiya va yadro xavfsizligini taʼminlash sohasidagi xalqaro hujjatlarni bajarish yuzasidan Oʻzbekiston Respublikasining Milliy harakatlar rejasini tasdiqlash toʻgʻrisida”gi 2018-yil 27-noyabrdagi 968-son qaroriga muvofiq, shuningdek, Oʻzbekiston Respublikasida ionlashtiruvchi nurlanish xavfsizligini taʼminlash maqsadida Vazirlar Mahkamasi qaror qiladi: 1. Quyidagilarni nazarda tutuvchi Nurlanish olishning individual dozalarini nazorat qilish va hisobga olish yagona davlat tizimi toʻgʻrisidagi nizom ilovaga muvofiq tasdiqlansin: amaldagi sanitariya normalari va qoidalari, gigiyena normativlariga muvofiq nazorat qilinadigan barcha nurlanish manbalarida individual nurlanish dozasini nazorat qilish hamda hisobga olish; nurlanish olishning individual dozalari toʻgʻrisidagi maʼlumotlarni toʻplash tartibini belgilash, maʼlumotlar bazasini shakllantirish hamda ularni tahlil qilish; tahlillar natijasi boʻyicha nurlanish olishning aholiga taʼsirini baholash va uning taʼsir qilish darajasini kamaytirish boʻyicha tizimli choralar koʻrish. 2. Vazirliklar va idoralar faoliyati davomida ionlashtiruvchi nurlanish manbalaridan foydalanuvchi tashkilotlarda 2021-yil yakuniga qadar nurlanish olishning individual dozalarini nazorat qilish va hisobga olish tizimini tashkil etsinlar hamda nurlanish olishning individual dozalarini nazorat qilish va hisobga olish boʻyicha Oʻzbekiston Respublikasi Sanitariya-epidemiologik osoyishtalik va jamoat salomatligi xizmatiga ilovadagi nizomga muvofiq maʼlumot berib borsinlar. 3. Oʻzbekiston Respublikasi Sanitariya-epidemiologik osoyishtalik va jamoat salomatligi xizmati manfaatdor vazirlik hamda idoralar bilan birgalikda oʻzlari qabul qilgan normativ-huquqiy hujjatlarni ikki oy muddatda ushbu qarorga muvofiqlashtirsin. 4. Oʻzbekiston Respublikasi Sanitariya-epidemiologik osoyishtalik va jamoat salomatligi xizmati ikki oy muddatda Moliya vazirligi hamda Oʻzbekiston Respublikasi Axborot texnologiyalari va kommunikatsiyalarini rivojlantirish vazirligi bilan birgalikda Nurlanish olishning individual dozalarini nazorat qilish va hisobga olish yagona davlat tizimini metodik-dasturiy taʼminot hamda kompyuter dasturlari yordamida bosqichma-bosqich avtomatlashtirilgan tizimga oʻtkazish muddatlari va moliyalashtirish manbalari boʻyicha takliflar ishlab chiqib Vazirlar Mahkamasiga kiritsin. 5. Mazkur qarorning bajarilishini nazorat qilish Oʻzbekiston Respublikasi Bosh vazirining ijtimoiy rivojlantirish masalalari boʻyicha oʻrinbosari B.A. Musayev va Oʻzbekiston Respublikasi Sanitariya-epidemiologik osoyishtalik va jamoat salomatligi xizmati boshligʻi B.Q. Yusupaliyev zimmasiga yuklansin. 1. Ushbu Nizom ionlashtiruvchi nurlanish manbalaridan olinadigan nurlanishning individual dozalarini nazorat qilish va hisobga olishning yagona davlat tizimini tashkil etish, individual nurlanish boʻyicha maʼlumotlarni toʻplash va tahlil qilish tartibini belgilaydi. 2. Nurlanish olishning individual dozalarini nazorat qilish va hisobga olish yagona davlat tizimi (keyingi oʻrinlarda — Yagona tizim) Oʻzbekiston Respublikasi Sanitariya-epidemiologik osoyishtalik va jamoat salomatligi xizmati (keyingi oʻrinlarda — Sanitariya-epidemiologiya xizmati) tomonidan yuritiladi hamda uning milliy referens laboratoriyasi tarkibidagi radiologiya laboratoriyasi bazasida tashkil qilinadi. 3. Mazkur Nizomda quyidagi asosiy tushunchalar qoʻllaniladi: individual dozimetr — muayyan vaqt davomida ionlashtiruvchi nurlanish manbaidan chiquvchi nurlanish koʻrsatkichlari boʻyicha maʼlumotni toʻplaydigan (oʻlchaydigan) qurilma yoki asbob-uskuna; ionlashtiruvchi nurlanish manbai — oʻzidan ionlashtiruvchi nurlanish chiqaruvchi yoki chiqarishga qodir boʻlgan qurilma va (yoki) radioaktiv modda; nurlanish olishning ambiyent ekvivalent dozasi — oʻlchovlar oʻtkaziladigan joyda inson tomonidan qabul qilinadigan doza; nurlanish olishning ekvivalent dozasi — ionlashtiruvchi nurlanish manbalaridan maʼlum bir nurlanish turlarining odam organlari yoki toʻqimalari ichiga olingan doza; nurlanish xavfsizligi — jismoniy shaxslar (xodimlar)ning ionlashtiruvchi nurlanish zararli taʼsiridan muhofazalanganligi holati; tabiiy nurlanish manbai — tabiiy holda kelib chiqadigan ionlashtiruvchi nurlanish manbai; texnogen nurlanish manbai — foydalanish uchun yoki ushbu faoliyatning qoʻshimcha mahsuloti sifatida maxsus yaratilgan ionlashtiruvchi nurlanish manbai; tibbiy dozimetriya reyestri — nurlanish olishning barcha turlarining ruxsat etilgan maksimal individual dozalardan oshib ketishining oldini olish maqsadida jismoniy shaxslar (xodimlar)ning ionlashtiruvchi nurlanish manbalaridan olgan individual nurlanish dozalari boʻyicha maʼlumotlar toʻplami. 4. Quyidagilar Yagona tizimning asosiy vazifalari hisoblanadi: nurlanish xavfsizligi sohasidagi qoidalar va normalarga rioya qilinishi ustidan davlat nazoratini amalga oshirish; nurlanish xavfsizligini taʼminlash uchun nurlanishning taʼsir qilish darajasini kamaytirish boʻyicha manzilli chora-tadbirlarni ishlab chiqish, shuningdek, qaror qabul qilish uchun tegishli xoʻjalik birlashmalari hamda mahalliy ijro etuvchi hokimiyati organlarini tahliliy materiallar bilan taʼminlash; nurlanish olishning individual dozalarini nazorat qilish va hisobga olish; nurlanish olishning taʼsir qilish darajasini kamaytirish boʻyicha tizimli choralar koʻrish; ionlashtiruvchi nurlanish manbalarining barcha turlaridan aholining alohida guruhlari olgan individual va jamoaviy nurlanish dozalarini tahlil qilish; nurlanish olishning individual dozalari belgilangan meʼyorlardan yuqori boʻlgan shaxslarni hisobga olish; nurlanish taʼsiri natijasida yetkazilgan zararni qoplash toʻgʻrisida qaror qabul qilishda tibbiy va ijtimoiy yordam koʻrsatish chora-tadbirlarini belgilash; nurlanish natijasida tibbiy oqibatlarni prognozlashtirish va uni kamaytirishning eng yaxshi yechimlarini topish orqali aholining xabardorligini oshirish; aholiga va tashkilotlarga ionlashtiruvchi nurlanish manbalaridan olingan nurlanish dozalari toʻgʻrisida xolisona hamda ishonchli maʼlumot olish imkoniyatini yaratish. 5. Yagona tizim orqali quyidagi funksiyalar amalga oshiriladi: radiatsiyaviy xavfsizlik sanitariya normalari va qoidalari, gigiyena normativlariga muvofiq nazorat qilinadigan barcha nurlanish manbalarida individual nurlanish dozasini hisobga olish hamda uni meʼyorlash boʻyicha takliflar ishlab chiqish; nurlanish olishning individual dozalarini nazorat qilish uchun metrologik, texnik talablarga hamda individual nurlanish dozalari toʻgʻrisida axborot olish tartiblariga rioya etilishini taʼminlash va monitoring olib borish; davlat statistika hisoboti shakllari asosida individual nurlanish dozalari hisobini yuritish; ionlashtiruvchi nurlanish manbalari taʼsir etganda, uning individual dozalari toʻgʻrisida ushbu Nizomga 1-ilovaga muvofiq shaklda jismoniy shaxs (xodim)ning individual nurlanish dozasini hisobga olish kartasining toʻldirilishini va maʼlumotlar bazasi yuritilishini taʼminlash; ionlashtiruvchi nurlanish manbalari boʻyicha statistik qoʻllanmalarni tayyorlash, ushbu Nizomga 2-ilovaga muvofiq shaklda individual dozimetrik nazorat natijalarining bayonnomasini hamda ushbu Nizomga 3-ilovaga muvofiq shaklda jismoniy shaxs (xodim)ning individual nurlanish dozasini roʻyxatga olish jurnalini yuritish; yuridik shaxslar xodimlarining hamda jismoniy shaxslarning individual nurlanish dozalariga oid maʼlumotni olish toʻgʻrisidagi murojaatlari boʻyicha oʻn ish kuni mobaynida rasmiy maʼlumot taqdim etish. 6. Yagona tizim doirasida quyidagilar nazorat qilinishi va hisobga olinishi lozim: jismoniy shaxslar (xodimlar) ionlashtiruvchi nurlanish manbalaridan muolaja olganda qabul qilingan individual nurlanish dozalari; tabiiy nurlanish va texnologik jihatdan oʻzgartirilgan radiatsiya fonidagi individual nurlanish dozalari. Radiatsiyaviy xavfsizlik sanitariya normalari va qoidalari, gigiyena normativlari talablari asosida Yagona tizim doirasida quyidagilar nazorat qilinadi: texnogen ionlashtiruvchi nurlanish manbalarining meʼyoriy ishlashi jarayonida jismoniy shaxslarning (xodimlarning) nurlanishi; jismoniy shaxslar (xodimlar)ning tabiiy ionlashtiruvchi nurlanish manbalaridan nurlanishi; tibbiy rentgenoradiologik muolajalarda jismoniy shaxslar (xodimlar)ning nurlanishi. 7. Yagona tizim doirasida nazorat qilinadigan va hisobga olinadigan asosiy koʻrsatkichlar yillik samarali dozani hamda koʻz gavhari, teri, qoʻl kaftlari va oyoq panjalarining yillik ekvivalent dozasini oʻz ichiga oladi. 8. Radiatsiyaviy xavfsizlik sanitariya normalari va qoidalari hamda gigiyena normativlariga muvofiq Nurlanish xavfsizligini taʼminlash talablariga asosan obyektning xususiyati va sharoitlariga qarab nurlanish olishning individual dozalari xodimlar va jismoniy shaxslar uchun alohida hisoblanadi. 9. Yagona tizim doirasida nurlanish olishning individual dozalar qiymatini aniqlash quyidagilar orqali amalga oshiriladi: individual dozimetrlar yordamida toʻgʻridan toʻgʻri oʻlchash; aholining individual nurlanish dozasi qiymatini hisoblash; olingan individual nurlanish dozasi qiymatini yuzaga kelgan asoratlarga qarab aniqlash (biologik, biokimyoviy va biofizik); olingan individual nurlanish dozasi qiymatini har xil jismlar va materiallardagi oʻzgarishlarga qarab aniqlash. Olingan maʼlumotlar boʻyicha oylik, choraklik va yillik hisobotlarni Yagona tizim maʼlumotlar bazasiga kiritish va reyestrini yuritish, ularni tahlil qilish va shu asosida gigiyenik xulosalar berish Sanitariya-epidemiologiya xizmati radiologiya laboratoriyasining malakali mutaxassislari tomonidan budjetdan tashqari mablagʻlar hisobiga amalga oshiriladi. Yagona tizimdagi maʼlumotlardan xizmat doirasida foydalanish tegishli qonun hujjatlariga muvofiq amalga oshiriladi. 10. Yagona tizim metodik-dasturiy taʼminot va kompyuter dasturlari yordamida bosqichma-bosqich rivojlantiriladi va Sanitariya-epidemiologiya xizmati tomonidan avtomatlashtirilgan tizimga oʻtkaziladi. 11. Yagona tizim Sanitariya-epidemiologiya xizmatining individual nurlanish dozalarini hisobga olish va maʼlumotlar bazasi shakllantirilishini taʼminlovchi majmuasi hisoblanadi. Tashkiliy jihatdan Yagona tizim respublika, hududlar (respublika, viloyat, tuman/shahar) va tashkilotlar miqyosida amalga oshiriladigan tadbirlarni oʻz ichiga oladi. 12. Yagona tizim faoliyati ushbu Nizomga 4-ilovaga muvofiq sxema boʻyicha tashkil etiladi. Bunda, Sanitariya-epidemiologiya xizmati: har chorak boshida ionlashtiruvchi nurlanishni qabul qiluvchi va maʼlumotlarni yigʻuvchi dozimetrlarni (keyingi oʻrinlarda — dozimetrlar) reyestr boʻyicha Sanitariya-epidemiologiya xizmatining hududlardagi boshqarmalariga tarqatadi; har chorak yakunida Sanitariya-epidemiologiya xizmatining hududlardagi boshqarmalaridan ularga tarqatilgan dozimetrlarni yigʻib oladi; har chorakda Sanitariya-epidemiologiya xizmatining hududlardagi boshqarmalaridan yigʻib olingan dozimetrlarni reyestrga kiritish, ulardagi nurlanish dozalarini oʻlchash, olingan nurlanish dozalari boʻyicha maʼlumotlarni tahlil qilish va tegishli xulosalarni tayyorlash ishlarini amalga oshiradi; doimiy ravishda Nizomga 2-ilovaga muvofiq individual dozimetrik nazorat natijalari bayonnomalarini toʻldirib boradi, nurlanish olishning individual dozalarini nazorat qiladi hamda hisobga olish boʻyicha reyestrni va maʼlumotlar bazasini toʻldirib boradi; doimiy ravishda nurlanish olishning individual dozalari boʻyicha maʼlumotlarni va tegishli xulosalarni Sanitariya-epidemiologiya xizmatining hududlardagi boshqarmalariga tarqatadi. Sanitariya-epidemiologiya xizmatining hududlardagi boshqarmalari: har chorak boshida dozimetrlarni reyestr boʻyicha Sanitariya-epidemiologiya xizmatidan qabul qilib oladi; har chorak boshida dozimetrlarni reyestr boʻyicha tegishli hududdagi ionlashtiruvchi nurlanish manbalari bilan bogʻliq faoliyat yurituvchi tashkilotlarga (keyingi oʻrinlarda — tashkilot) hamda qonunchilikda belgilangan maxsus ruxsatnomaga ega ionlashtiruvchi nurlanish manbalaridan foydalanuvchi (ekspluatatsiya qiluvchi) subyektlarga (keyingi oʻrinlarda — subyektlar) tarqatadi; har chorak yakunida tashkilotlar va subyektlarga tarqatilgan dozimetrlarni reyestrga asosan qabul qilib oladi va Sanitariya-epidemiologiya xizmatiga yetkazib beradi; doimiy ravishda Sanitariya-epidemiologiya xizmatidan olingan maʼlumotlar va tegishli xulosalar asosida nurlanish olishning individual dozalarini nazorat qiladi va hisobga olish boʻyicha hududiy reyestrni va maʼlumotlar bazasini toʻldirib boradi. Ionlashtiruvchi nurlanish manbalari bilan bogʻliq faoliyat yurituvchi tashkilotlar va subyektlar: har chorak boshida dozimetrlarni reyestr boʻyicha Sanitariya-epidemiologiya xizmatining hududlardagi boshqarmalaridan qabul qilib oladi; har chorak boshida tashkilotning ionlashtiruvchi nurlanish manbai bilan bevosita ishlovchi har bir xodimiga hamda subyektda ionlashtiruvchi nurlanish muolajalarini olish uchun murojaat qilgan jismoniy shaxslarga (bemorlar) ichki reyestrga asosan dozimetrlarni tarqatadi hamda xodimlar/jismoniy shaxslarni ish yoki muolaja jarayonida dozimetrlar bilan doimiy taʼminlanganligini nazorat qilib boradi; har chorak yakunida tashkilotlar boʻyicha ichki reyestrga asosan ionlashtiruvchi nurlanish manbai bilan bevosita ishlovchi har bir xodimga chorak boshida tarqatilgan yoki ionlashtiruvchi nurlanish muolajalarini olgan jismoniy shaxslarga (bemorlar) tarqatilgan dozimetrlarni ichki reyestr asosida yigʻib olib, Sanitariya-epidemiologiya xizmatining hududlardagi boshqarmalariga yuboradi; har chorakda Sanitariya-epidemiologiya xizmati tomonidan taqdim qilingan (dozimetrlardagi nurlanish dozalarini oʻlchash, tahlil qilish natijasi boʻyicha) maʼlumotlarni va xulosalarni oladi, tashkilotda har bir xodim boʻyicha, subyektda har bir jismoniy shaxs (bemor) boʻyicha individual nurlanish dozasi reyestrini yuritadi hamda Nizomga 1 va 3- ilovalarni toʻldirgan holda Sanitariya-epidemiologiya xizmatining hududlardagi boshqarmalariga taqdim etib boradi; doimiy ravishda tashkilot xodimlari tomonidan dozimetrlar toʻgʻri ishlatilishi va saqlanishi yuzasidan nazorat olib boradi; Nurlanish dozalarini kuzatish va hisobga olish tizimini tashkil etishda tashkiliy va metodik rahbarlik qilish hamda yondashuvlar uygʻunligini taʼminlash Sanitariya-epidemiologiya xizmatining radiologiya laboratoriyasi tomonidan amalga oshiriladi. Yagona tizim faoliyati ustidan monitoring olib borish va nazoratni taʼminlash Sanitariya-epidemiologiya xizmati tomonidan amalga oshiriladi. 13. Nurlanish olishning individual dozalari toʻgʻrisida umumlashtirilgan maʼlumotlarni toʻplash hamda individual nurlanish dozalari boʻyicha rasmiy maʼlumotlarni taqdim etish Sanitariya-epidemiologiya xizmati va uning hududiy boshqarmalari tomonidan tibbiy dozimetriya reyestriga muvofiq amalga oshiriladi. Tibbiy dozimetriya reyestri individual dozimetrlar yordamida toʻplangan, tashkilotlar xodimlari yoki jismoniy shaxslar olgan individual nurlanish dozalari boʻyicha maʼlumotlar toʻplamini oʻz ichiga oladi. Sanitariya-epidemiologiya xizmati radiologiya laboratoriyasining malakali mutaxassislari tomonidan individual nurlanish dozalari toʻgʻrisida toʻplangan maʼlumotlar oʻrganiladi hamda tahlil qilinadi. Toʻplangan maʼlumotlarni oʻrganish va tahlil qilish natijalari asosida Yagona tizimning metodik taʼminotini takomillashtirish boʻyicha ishlab chiqilgan hujjatlar loyihalari Sanitariya-epidemiologiya xizmati radiologiya laboratoriyasining malakali mutaxassislari tomonidan koʻrib chiqiladi va natijalari yuzasidan ilmiy asoslangan tavsiyalar amaliyotga tatbiq etadi. Sanitariya-epidemiologiya xizmatining hududiy boshqarmalari, tuman (shahar) boʻlimlari jismoniy shaxslar va tashkilotlar xodimlari tomonidan olingan nurlanish dozasini oʻz ichiga olgan maʼlumotlarni umumlashtiradi hamda tibbiy dozimetriya reyestriga kiritish uchun Sanitariya-epidemiologiya xizmatiga elektron shaklda taqdim etadi. Tashkilotlar tomonidan ular xodimlarining individual nurlanish dozalarining nazorati individual dozimetrlar yordamida amalga oshiriladi, shuningdek, individual dozalar toʻgʻrisidagi maʼlumotlar toʻplanadi. Tashkilotlar tomonidan xodimlarining individual nurlanish dozalari boʻyicha toʻplangan maʼlumotlar umumlashtirish uchun, tashkilot joylashgan hudud boʻyicha Sanitariya-epidemiologiya xizmatining hududiy boshqarmalariga yoki tuman (shahar) boʻlimlariga yuboriladi. 14. Tashkilot xodimlari tomonidan dozimetrlarning toʻgʻri ishlatilishi va saqlanishi uchun nazoratni olib borish va javobgarlik tashkilot rahbariga yuklanadi. 15. Subyektlar individual dozimetrlar yordamida har bir jismoniy shaxs (xodim)ning individual nurlanish dozalari toʻgʻrisidagi maʼlumotlarni toʻplaydi, toʻplangan maʼlumotlarni tahlil qiladi hamda nurlanish olishning individual dozalarini baholab boradi, toʻplangan maʼlumotlarni, nurlanish olishning individual dozalarini baholash natijalarini har chorak yakunida Sanitariya-epidemiologiya xizmatining hududiy boshqarmalariga yuboradi. Nurlanish olishning individual dozalari boʻyicha maʼlumotlar toʻplamini olish yuzasidan jismoniy shaxslar (xodimlar) va yuridik shaxslar tomonidan murojaat qilinganda ushbu maʼlumotlar Sanitariya-epidemiologiya xizmati yoki uning hududiy boshqarmalari hamda subyektlar tomonidan yozma bayonnoma shaklida murojaat etuvchiga taqdim etiladi. 16. Nurlanish olishning individual dozalarini baholashda radiatsiyaviy xavfsizlik sanitariya normalari va qoidalari, gigiyena normativlaridan foydalaniladi. 17. Nurlanish olishning individual dozalari toʻgʻrisidagi maʼlumotlarni toʻplash, toʻplangan maʼlumotlarni tahlil qilish ishlari Sanitariya-epidemiologiya xizmati va uning hududiy boshqarmalari oʻrtasida axborot almashinuvining amaldagi dasturiy taʼminoti orqali Yagona tizimning barcha tuzilmalarini qamrab olgan holda taʼminlanadi. 18. Nurlanish olishning individual dozalarini nazorat qilish va hisobga olish doirasida har bir jismoniy shaxs (xodim) boʻyicha toʻplangan maʼlumotlar Sanitariya-epidemiologiya xizmatining radiologiya laboratoriyasi bazasida ellik yil davomida saqlanadi. 19. Nurlanish olishning individual dozalarini baholash monitoringi respublika hududlari va tashkilotlar miqyosida Sanitariya-epidemiologiya xizmatining baholash va monitoringni amalga oshiruvchi boshqarmalari va xizmatlari imkoniyatlaridan foydalangan holda tashkil etiladi. 20. Subyektda jismoniy shaxslarning nurlanish olishining individual dozalarining nazorati va tibbiy dozimetriya reyestrini yuritish subyekt tomonidan amalga oshiriladi. Tibbiy dozimetriya reyestrini yuritishda ushbu Nizom talablariga rioya etilishini taʼminlash subyekt rahbariga yuklanadi. 21. Ionlashtiruvchi nurlanish muolajalari paytida bemorlar tomonidan olingan nurlanishning individual dozalari nazorati va maʼlumotlarni toʻplash hamda tibbiy dozimetriya reyestrini yuritishda ushbu Nizom talablariga rioya etilishini taʼminlash tibbiyot muassasalari rahbariyati belgilagan masʼul xodimlar tomonidan amalga oshiriladi. 22. Yagona tizim doirasida dozimetrik nazorat va monitoring qilish, olingan nurlanishning individual dozalari maʼlumotlarini toʻplash va baholash ishlarini amalga oshirishda tegishli akkreditatsiyadan oʻtgan ixtisoslashtirilgan laboratoriyalar jalb qilinishi mumkin. 23. Bir vaqtning oʻzida alohida jismoniy shaxslar (xodimlar) yoki ularning muayyan toifasi guruhli nurlanish olish bilan bogʻliq holatlarga duch kelganida, ular ham Yagona tizim boʻyicha hisobga olinadi va har bir jismoniy shaxs (xodim) boʻyicha tibbiy dozimetriya reyestri yuritiladi. Bunda dozimetrik nazorat va monitoring qilish, olingan nurlanishning individual dozalari maʼlumotlarini toʻplash va baholash ishlari nurlanish monitoringi faoliyati bilan shugʻullanuvchi tegishli akkreditatsiyadan oʻtgan ixtisoslashtirilgan laboratoriyalarning mavjud imkoniyatlaridan maksimal darajada foydalangan holda amalga oshiriladi. 24. Ionlashtiruvchi nurlanish manbalari bilan ishlaydigan tashkilot va subyektlarda oʻlchovlarni olib borish va oʻlchov bayonnomalarini rasmiylashtirish, qayta rasmiylashtirish, shuningdek, dublikat berish uchun Sanitariya-epidemiologiya xizmatining gʻazna hisob varagʻiga ushbu tashkilot va subyektlardan yigʻim undiriladi. Nurlanish olishning individual dozalarini hisobga olganlik uchun yigʻim miqdori Sanitariya-epidemiologiya xizmati tomonidan Oʻzbekiston Respublikasi Moliya vazirligi bilan kelishgan holda tasdiqlanadi. 25. Ionlashtiruvchi nurlanish manbalari bilan ishlaydigan tashkilot va subyektlarda xodimlar nurlanish olishining individual dozalari belgilangan meʼyorlar doirasida boʻlishini kuzatib borish va tibbiy dozimetriya reyestrini yuritish boʻyicha shaxsiy javobgarlik tegishli tashkilot va subyekt rahbariga yuklanadi. 26. Ushbu Nizom talablari buzilishida aybdor boʻlgan shaxslar qonun hujjatlarida belgilangan tartibda javob beradilar. T/r Jismoniy shaxs (xodim)ning F.I.O. Ish joyi (tashkilot/subyekt nomi, boʻlim) Lavozimi Dozimetr raqami Amaldagi nurlanish dozasi, m3v Jami yillik doza, m3v Izoh I chorak II chorak III chorak IV chorak 1. 2. 3. ... Daraja Subyektlar Tadbirlar Bajarish muddati Respublika miqyosida Oʻzbekiston Respublikasi Sanitariya-epidemiologik osoyishtalik va jamoat salomatligi xizmati (keyingi oʻrinlarda — Sanitariya-epidemiologiya xizmati) 1. Ionlashtiruvchi nurlanishni qabul qiluvchi va maʼlumotlarni yigʻuvchi dozimetrlarni (keyingi oʻrinlarda — dozimetrlar) reyestr boʻyicha Sanitariya-epidemiologiya xizmatining hududlardagi boshqarmalariga tarqatish. Har chorak boshida 2. Sanitariya-epidemiologiya xizmatining hududlardagi boshqarmalaridan ularga tarqatilgan dozimetrlarni yigʻib olish. Har chorak yakunida 3. Sanitariya-epidemiologiya xizmatining hududlardagi boshqarmalaridan yigʻib olingan dozimetrlarni reyestrga kiritish va ulardagi nurlanish dozalarini oʻlchash, olingan nurlanish dozalari boʻyicha maʼlumotlarni tahlil qilish va tegishli xulosalarni tayyorlash. Har chorakda 4. Nizomga 2-ilovaga muvofiq individual dozimetrik nazorat natijalari bayonnomalarini toʻldirib borish, hamda nurlanish olishning individual dozalarini nazorat qilish va hisobga olish boʻyicha reyestrni va maʼlumotlar bazasini toʻldirib borish. Doimiy ravishda 5. Nurlanish olishning individual dozalari boʻyicha maʼlumotlarni va tegishli xulosalarni Sanitariya-epidemiologiya xizmatining hududlardagi boshqarmalariga tarqatish. Doimiy ravishda Hududlar miqyosida Sanitariya-epidemiologiya xizmatining hududlardagi boshqarmalari 1. Dozimetrlarni reyestr boʻyicha Sanitariya-epidemiologiya xizmatidan qabul qilib olish. Har chorak boshida 2. Dozimetrlarni reyestr boʻyicha tegishli hududdagi tashkilotlarga hamda qonunchilikda belgilangan maxsus ruxsatnomaga ega ionlashtiruvchi nurlanish manbalaridan foydalanuvchi (ekspluatatsiya qiluvchi) subyektlar (keyingi oʻrinlarda — subyektlar) tarqatish. Har chorak boshida 3. Tashkilotlar va subyektlarga tarqatilgan dozimetrlarni reyestrga asosan qabul qilib olish va Sanitariya-epidemiologiya xizmatiga yetkazib berish. Har chorak yakunida 4. Sanitariya-epidemiologiya xizmatidan olingan maʼlumotlar va tegishli xulosalar asosida nurlanish olishning individual dozalarini nazorat qilish va hisobga olish boʻyicha hududiy reyestrni va maʼlumotlar bazasini toʻldirib borish. Doimiy ravishda Tashkilot miqyosida Ionlashtiruvchi nurlanish manbalari bilan bogʻliq faoliyat yurituvchi tashkilotlar va subyektlar 1. Dozimetrlarni reyestr boʻyicha Sanitariya-epidemiologiya xizmatining hududlardagi boshqarmalaridan qabul qilib olish. Har chorak boshida 2. Tashkilotning ionlashtiruvchi nurlanish manbai bilan bevosita ishlovchi har bir xodimiga hamda subyektda ionlashtiruvchi nurlanish muolajalarini olish uchun murojaat qilgan jismoniy shaxslarga (bemorlar) ichki reyestrga asosan dozimetrlarni tarqatish hamda ularning ish va muolaja jarayonida dozimetrlar bilan doimiy taʼminlanganligini nazorat qilib borish. Har chorak boshida 3. Tashkilotlar boʻyicha ichki reyestrga asosan ionlashtiruvchi nurlanish manbai bilan bevosita ishlovchi har bir xodimiga chorak boshida tarqatilgan hamda ionlashtiruvchi nurlanish muolajalarini olgan jismoniy shaxslarga (bemorlar) tarqatilgan dozimetrlarni ichki reyestr asosida yigʻib olib, Sanitariya-epidemiologiya xizmatining hududlardagi boshqarmalariga yuborish. Har chorak yakunida 4. Sanitariya-epidemiologiya xizmati tomonidan taqdim qilingan (dozimetrlardagi nurlanish dozalarini oʻlchash, tahlil qilish natijasi boʻyicha) maʼlumotlarni va xulosalarni olish, tashkilotda har bir xodim boʻyicha subyektda har bir jismoniy shaxs (bemor) boʻyicha individual nurlanish dozasini roʻyxatga olish hamda Nizomga 1 va 3- ilovalarni toʻldirgan holda Sanitariya-epidemiologiya xizmatining hududlardagi boshqarmalariga taqdim etib borish. Har chorakda 5. Tashkilot xodimlari tomonidan dozimetrlar toʻgʻri ishlatilishi va saqlanishi yuzasidan nazorat olib borish. Doimiy ravishda